Λουίτζι ντι Μάιο

Ο Λουίτζι Ντι Μάιο (ιταλικά: Luigi Di Maio) είναι ένας Ιταλός πολιτικός που υπηρετεί ως Υπουργός Εξωτερικών της Ιταλίας από τις 5 Σεπτεμβρίου 2019. Προηγουμένως, από το 2018 έως το 2019, διατέλεσε Αντιπρόεδρος της Ιταλικής Κυβέρνησης και Υπουργός Οικονομικής Ανάπτυξης, Εργασίας και Κοινωνικής Πολιτικής, καθώς και Αντιπρόεδρος της Βουλής των Αντιπροσώπων. Από τον Σεπτέμβριο του 2017 έως τον Ιανουάριο του 2020, ήταν ο επικεφαλής του Κινήματος Πέντε Αστέρων, ενός αντισυστημικού κόμματος που ιδρύθηκε από τον Μπέπε Γκρίλο το 2009.

Βιογραφία
Ο Λουίτζι Ντι Μάιο γεννήθηκε στο Αβελλίνο της Καμπανίας στις 6 Ιουλίου 1986. Από τα δύο αδέλφια του είναι ο μεγαλύτερος ηλικιακά. Ο πατέρας του Αντόνιο ήταν ένας μεσίτης ακινήτων και τοπικός σύμβουλος του νεοφασιστικού Ιταλικού Κοινωνικού Κινήματος (MSI), ενώ η μητέρα του ήταν δασκάλα ιταλικών και λατινικών.

Ο Ντι Μάιο παρακολούθησε το Κλασικό Λύκειο και στη συνέχεια εγγράφηκε στο Πανεπιστήμιο Φρειδερίκος Β΄ της Νάπολης για να σπουδάσει μηχανική, αλλά στη συνέχεια άλλαξε τομέα και ξεκίνησε σπουδές νομικών επιστημών. Ήταν μεταξύ των ιδρυτών των φοιτητικών συλλόγων και στις δύο σχολές. Ο Ντι Μάιο δεν αποφοίτησε ποτέ από το πανεπιστήμιο της Νάπολης.

Το 2007 ξεκίνησε να εργάζεται ως μαθητευόμενος δημοσιογράφος και εργάστηκε περιστασιακά ως webmaster και ως μεταπωλητής ποτών στο Στάντιο Σαν Πάολο της Νάπολης.

Πολιτική καριέρα
Το 2007, ο Ντι Μάιο ήταν μεταξύ των ιδρυτών της πολιτικής ομάδας «Φίλοι του Μπέπε Γκρίλο», που προηγήθηκε του Κινήματος Πέντε Αστέρων (M5S), το οποίο ιδρύθηκε από τον δημοφιλή κωμικό τον Οκτώβριο του 2009.

Το 2010 έθεσε υποψηφιότητα στις δημοτικές εκλογές για το Πομιλιάνο, λαμβάνοντας μόλις 59 ψήφους και αποτυγχάνοντας να εκλεγεί.

Στις εκλογές του 2013, ορίστηκε ως υποψήφιος βουλευτής για το Κίνημα Πέντε Αστέρων με 189 ηλεκτρονικές ψήφους και κατάφερε να εκλεγεί στη Βουλή των Αντιπροσώπων του Ιταλικού Κοινοβουλίου. Στις 21 Μαρτίου 2013, σε ηλικία 27 ετών, έγινε ο νεότερος Αντιπρόεδρος της Βουλής των Αντιπροσώπων.

Στις 12 Ιουλίου 2017, ο Ντι Μάιο κατηγορήθηκε για δυσφήμηση μετά από καταγγελία της Μαρίκας Κασιμάτη, πρώην υποψήφιας δημάρχου του M5S στη Γένοβα. Λίγες ημέρες αργότερα, στις 28 Ιουλίου 2017, η δημοσιογράφος Έλενα Πολυδώρη υπέβαλε και εκείνη καταγγελία εναντίον του για δυσφήμηση. Ο Ντι Μάιο επικαλέστηκε την βουλευτική του ασυλία, παρότι προηγουμένως είχε επικρίνει αυτό το προνόμιο και δεσμεύτηκε να μην κάνει ποτέ χρήση του.

Το 2017, ο Μπέπε Γκρίλο ανακοίνωσε ότι θα πραγματοποιούσε την προεκλογική εκστρατεία για τις εκλογές του 2018, αλλά εξέφρασε την πρόθεσή του να αποσυρθεί από την ηγεσία του κόμματος. Ο Ντι Μάιο θεωρήθηκε ως ο πιθανότερος αντικαταστάτης του για την ηγεσία του κόμματος. Ο ίδιος είχε συχνά χαρακτηριστεί ως ο πιο πραγματιστής και «θεσμικός», αλλά και ο λιγότερο λαϊκιστής πολιτικός του Κινήματος των Πέντε Αστέρων. Θεωρούνταν ακόμη ο ηγέτης της μετριοπαθούς και «κυβερνητικής» παράταξης του κινήματος. Κανένα άλλο ηγετικό μέλος του κόμματος, όπως ο Αλεσάντρο ντι Μπατίστα και ο Ρομπέρτο Φίτσο, δεν εξέφρασαν την πρόθεση να διεκδικήσουν την ηγεσία.

Αντίπαλοι του Ντι Μάιο ήταν η γερουσιαστής Έλενα Φατόρι (αντιπρόεδρος της 9ης Μόνιμης Επιτροπής της Γερουσίας) και έξι δημοτικοί σύμβουλοι. Πολλοί από αυτούς δεν ήταν ιδιαίτερα γνωστοί, κάτι που οδήγησε κόμματα της αντιπολίτευσης να θεωρήσουν την εσωκομματική διαδικασία ως ανούσια και με μόνο στόχο την ανάδειξη του Ντι Μάιο ως επικεφαλής του M5S.

Παραπομπές

Εξωτερικοί σύνδεσμοι
 

Υπουργοί της Ιταλίας